ପୋଟର ଅନୁକ୍ରମ ହେଉଛି ଶିଶୁର ଅସ୍ୱାଭାବିକ ବିକାଶ ଯାହା ଗର୍ଭାବସ୍ଥାରେ ପର୍ଯ୍ୟାପ୍ତ ପରିମାଣର ଆମ୍ନିଓଟିକ ଫ୍ଲୁଇଡ ଅଭାବ ହେତୁ ହୁଏ । ଏହାର ଲକ୍ଷଣ ମଧ୍ୟରେ ଫୁସଫୁସର ଅନୁପ‌ଯୁକ୍ତ ବିକାଶ ଫଳରେ ଅଣନିଶ୍ୱାସ ଏବଂ ଜନ୍ମ ସମୟରେ ଦୃତ ଶ୍ୱାସକ୍ରିୟା ହୁଏ । ଅନ୍ୟାନ୍ୟ ଲକ୍ଷଣ ମଧ୍ୟରେରେ ଅସ୍ୱାଭାବିକ ମୁଖ ମଣ୍ଡଳ ପରିବର୍ତ୍ତନ, କ୍ଲବଫୁଟ ଏବଂ ହାଡ଼ର ଅସ୍ୱାଭାବିକତା ହୋଇପାରେ । ମୃତ୍ୟୁ ସାଧାରଣତଃ ଜନ୍ମ ପୂର୍ବରୁ କିମ୍ବା କିଛି ଘଣ୍ଟା ମଧ୍ୟରେ ଘଟିଥାଏ, ଯଦିଓ କେତେକ କ୍ଷେତ୍ରରେ ବଞ୍ଚିବା ସମ୍ଭବ ହୋଇପାରେ । ଏହାର କାରଣ ମଧ୍ୟରେ ବୃକ୍‌କ ସମସ୍ୟା ହେତୁ ଆମନିଓଟିକ୍ ଫ୍ଲୁଇଡ୍ ଅଭାବ ହୁଏ ଯାହାକୁ ଓଲିଗୋହାଇଡ୍ରାମ୍ନିଅସ କୁହାଯାଏ । ଏହି ବୃକ୍‌କ ସମସ୍ୟା ମଧ୍ୟରେ ଦ୍ୱିପାକ୍ଷିକ ବୃକ୍‌କ ଆଜେନେସିସ  , ପଲିସିଷ୍ଟିକ କିଡନୀ ରୋଗ  ( ଅଟୋସୋମାଲ୍ ପ୍ରାଧାନ୍ୟ ବା ରିସେସିଭ୍ ), ବୃକ୍‌କ ଡିସପ୍ଲେସିଆ କିମ୍ବା ବୃକ୍‌କ ଥିବା ୟୁରେଟର କିମ୍ବା ପେଲଭିସରେ ବାଧା ହୋଇପାରେ  । ଅନ୍ୟାନ୍ୟ କାରଣ ମଧ୍ୟରେ ପ୍ରସବପୂର୍ବ ଝିଲ୍ଲିରେ ଫାଟ ଏବଂ ପ୍ରୁନ ବେଲି ସିଣ୍ଡ୍ରୋମ   ହୋଇପାରେ  ଅଲଟ୍ରାସାଉଣ୍ଡଦ୍ୱାରା ରୋଗ ନିର୍ଣ୍ଣୟ ବାରମ୍ବାର ନିଶ୍ଚିତ କରାଯାଏ । ଏହାର ଚିକିତ୍ସା ମଧ୍ୟରେ ପରିବାର ପାଇଁ ମାନସିକ ସମର୍ଥନ ଆବଶ୍ୟକ ହୁଏ । ଗର୍ଭଧାରଣ କିମ୍ବା ଅସ୍ତ୍ରୋପଚାର ସମୟରେ ବେଳେବେଳେ ଗର୍ଭାଶୟରେ ସାଲାଇନ୍‌ର ନିୟମିତ ଇଞ୍ଜେକ୍ସନ ହୁଏତ ଏକ ବିକଳ୍ପ ହୋଇପାରେ । ଶିଶୁ ଜନ୍ମ ପରେ କିଡନୀ ବିଫଳତା ଏବଂ ଫୁସଫୁସର ବିକାଶର ପରିଚାଳନା କରାଯାଏ । ଏହି ରୋଗ ୨,୦୦୦ରୁ ୫୦୦୦ ପ୍ରସବ ମଧ୍ୟରୁ ପ୍ରାୟ ଜଣକୁ ପ୍ରଭାବିତ କରିଥାଏ । ନାରୀମାନଙ୍କ ଅପେକ୍ଷା ପୁରୁଷମାନେ ଅଧିକ ପ୍ରଭାବିତ ହୁଅନ୍ତି । ଏହି ଅବସ୍ଥା ପ୍ରଥମେ ୧୯୪୬ ମସିହାରେ ଏଡିଥ ପୋଟର ବର୍ଣ୍ଣନା କରିଥିଲେ ଓ ତାଙ୍କର ନାମାନୁସାରେ ଏହି ରୋଗର ନାମକରଣ ହୋଇଥିଲା ।